text: Flere og flere arbejdsløse 
  07 januar 2010 kl. 15.22
  Arbejdsløsheden brager fortsat i vejret herhjemme, viser de seneste tal fra Danmarks Statistik. I Syddanmark er der nu 25.700 ledige. Det svarer til 3,7 procent.
  Rammer især mandefagene
  Krisen går ud over begge køn, men er værst i mandefag. 
  Der er meget stor forskel på, hvordan ledigheden har formet sig i kommunerne fra november 2008 til november 2009. Det er primært de store kommuner, der har størst stigende ledighed, men alle kommuner i Syddanmark har store stigninger.
  
  Varde og Billund i top
  Med en ledighedsprocent på 2,8% af arbejdsstyrken, har Billund og Varde den laveste ledighed i regionen.
  Ledigheden i Syddanmark ligger på samme niveau som resten af Danmark. De 3,7 procent af arbejdsstyrken er det samme som landsgennemsnittet. 
  
  Stiger fortsat
  De seneste tal er fra november 2009. Beskæftigelsesregionen forventer at ledigheden vil stige yderligere gennem vinteren og ind i dette år. Ledigheden er steget markant de sidste 12 måneder. Men mindre det sidste halvår af 2009 end i det første halvår.
  
  122.700 arbejdsløse
  På landsplan måtte hele 5000 danskere stille sig om bag i arbejdsløshedskøen i november måned. Siden sommeren 2008 er antallet af arbejdsløse vokset med i snit 4500 personer hver måned. I november 2009 nåede det samlede tal op på 122.700 arbejdsløse.
  